CELEX: 52015PC0666
Language: lv
Date: 2015-12-18
Title: Priekšlikums PADOMES LĒMUMS, ar kuru nosaka ES nostāju attiecībā uz ieteikumu, ko sniedz Apvienotā atpakaļuzņemšanas komiteja, kura izveidota ar Atpakaļuzņemšanas nolīgumu starp Eiropas Kopienu un Krievijas Federāciju, par atpakaļuzņemšanas pieteikumiem, kuru dēļ nepieciešams rīkot intervijas

EIROPAS KOMISIJA
            Briselē, 18.12.2015
            COM(2015) 666 final
            2015/0305(NLE)
            Priekšlikums
            PADOMES LĒMUMS,
            ar kuru nosaka ES nostāju attiecībā uz ieteikumu, ko sniedz Apvienotā atpakaļuzņemšanas komiteja, kura izveidota ar Atpakaļuzņemšanas nolīgumu starp Eiropas Kopienu un Krievijas Federāciju, par atpakaļuzņemšanas pieteikumiem, kuru dēļ nepieciešams rīkot intervijas
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               2007. gada 1. jūnijā stājās spēkā Nolīgums starp Eiropas Savienību un Krieviju par atpakaļuzņemšanu. Saskaņā ar nolīguma 19. panta 1. punkta b) apakšpunktu Apvienotās atpakaļuzņemšanas komitejas uzdevums ir lemt “par pasākumiem, kas ir vajadzīgi [šā] nolīguma vienādai piemērošanai”. Saskaņā ar 6. panta 3. punktu komitejas reglamentā, kas pieņemts ar tās 2007. gada 25. jūlija Lēmumu Nr. 1/2007, komiteja var pieņemt ieteikumus.
            
            
               2009. gada 2. jūnijā Apvienotā atpakaļuzņemšanas komiteja pieņēma pirmo ieteikumu par atpakaļuzņemšanas pieteikumiem, kuru dēļ nepieciešams rīkot intervijas. Ir kļuvis skaidrs, ka minētais ieteikums būtu jādara skaidrāks, pieņemot otro ieteikumu, kurā tiktu sniegtas vadlīnijas, kā mainīt interviju rīkošanas grafiku, ja nav iespējams ievērot interviju rīkošanas termiņus.
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Ieteikuma projekts, kas pievienots šā Padomes lēmuma priekšlikumam, tika apspriests un saskaņots ar Krievijas pusi 12., 13. un 14. komitejas sanāksmē un tika sagatavots ciešā sadarbībā ar dalībvalstīm, kas piedalījās arī Komitejas apspriedēs par šo jautājumu. Tā kā nenotika plānotā Integrācijas, migrācijas un izraidīšanas jautājumu darba grupas sanāksme, tad Komisija 2014. gada 20. oktobrī par šo ieteikuma projektu apspriedās ar tieslietu un iekšlietu padomniekiem, kuri nesniedza komentārus.
            
            
            
               3. IETEKME UZ FINANSĒM UN BUDŽETU
            
            
               Šis priekšlikums neietekmē ES budžetu.
            
            
               2015/0305 (NLE)
            
            
               Priekšlikums
            
            
               PADOMES LĒMUMS,
            
            
               ar kuru nosaka ES nostāju attiecībā uz ieteikumu, ko sniedz Apvienotā atpakaļuzņemšanas komiteja, kura izveidota ar Atpakaļuzņemšanas nolīgumu starp Eiropas Kopienu un Krievijas Federāciju, par atpakaļuzņemšanas pieteikumiem, kuru dēļ nepieciešams rīkot intervijas
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 79. panta trešo daļu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)2007. gada 1. jūnijā stājās spēkā 2006. gada 25. maija Nolīgums
                  1
                starp Eiropas Kopienu un Krievijas Federāciju par atpakaļuzņemšanu (turpmāk “Atpakaļuzņemšanas nolīgums”).
            
            
               (2)Ar Atpakaļuzņemšanas nolīguma 19. pantu ir izveidota Apvienotā atpakaļuzņemšanas komiteja minētajā pantā noteikto uzdevumu veikšanai.
            
         
         
            
               (3)Atpakaļuzņemšanas nolīguma 19. panta 1. punkta b) apakšpunktā noteikts, ka Apvienotā atpakaļuzņemšanas komiteja lemj par pasākumiem, kas ir vajadzīgi nolīguma vienādai piemērošanai.
            
            
               (4)Viens no nolīgumā paredzētās atpakaļuzņemšanas procedūras elementiem ir intervija, un saskaņā ar 9. panta 4. punktu tā būtu jārīko tad, ja pieprasījuma iesniedzēja puse atpakaļuzņemšanas pieteikumam nevar pievienot nevienu no 2. un 3. pielikumā uzskaitītajiem dokumentiem.
            
            
               (5)Apvienotā atpakaļuzņemšanas komiteja 2009. gada 2. jūnijā pieņēma pirmo ieteikumu par atpakaļuzņemšanas pieteikumiem, kuru dēļ nepieciešams rīkot intervijas. Ir izrādījies, ka minētais ieteikums būtu jādara skaidrāks, pieņemot otro ieteikumu, kurā tiktu sniegtas vadlīnijas, kā mainīt interviju rīkošanas grafiku, ja nav iespējams ievērot interviju rīkošanas termiņus. 
            
            
               (6)Tādēļ ir lietderīgi noteikt Savienības nostāju attiecībā uz komitejā pieņemamo ieteikumu par atpakaļuzņemšanas pieprasījumiem, kuru dēļ nepieciešams rīkot intervijas,
            
            
               IR PIEŅĒMUSI ŠO LĒMUMU. 
            
            
               1. pants
            
            
               1. Nostāja, kas Eiropas Savienībai ieņemama Apvienotajā atpakaļuzņemšanas komitejā, kas izveidota ar 19. pantu Nolīgumā starp Eiropas Kopienu un Krievijas Federāciju par atpakaļuzņemšanu, attiecībā uz ieteikuma pieņemšanu par atpakaļuzņemšanas pieteikumiem, kuru dēļ nepieciešams rīkot intervijas, tiek balstīta uz šim lēmumam pievienoto Apvienotās atpakaļuzņemšanas komitejas ieteikumu.
            
            
               2. Savienības pārstāvji Apvienotajā atpakaļuzņemšanas komitejā var vienoties par nelieliem tehniskiem labojumiem Apvienotās atpakaļuzņemšanas komitejas ieteikuma projektā.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 129, 17.5.2007., 40. lpp.
               
            
      
    ---documentbreak--- 
      
         
               EIROPAS KOMISIJA
            Briselē, 18.12.2015
            COM(2015) 666 final
            PIELIKUMS
            dokumentam
            Priekšlikums Padomes Lēmums,
            ar kuru nosaka ES nostāju attiecībā uz ieteikumu, ko sniedz Apvienotā atpakaļuzņemšanas komiteja, kura izveidota ar Atpakaļuzņemšanas nolīgumu starp Eiropas Kopienu un Krievijas Federāciju, par atpakaļuzņemšanas pieteikumiem, kuru dēļ nepieciešams rīkot intervijas
            
               
         
         
            
               IETEIKUMS Nr. 2, KO PIEŅĒMUSI APVIENOTĀ ATPAKAĻUZŅEMŠANAS KOMITEJA, KURA IZVEIDOTA AR 2006. GADA 25. MAIJA NOLĪGUMU STARP KRIEVIJAS FDERĀCIJU UN EIROPAS SAVIENĪBU PAR ATPAKAĻUZŅEMŠANU,
            
            
               par atpakaļuzņemšanas pieprasījumiem, kuru dēļ nepieciešams rīkot intervijas
            
            
               (..) 
            
            
               KOMITEJA,
            
            
               atsaucoties uz 2006. gada 25. maija |Nolīgumu starp Krievijas Federāciju un Eiropas Savienību par atpakaļuzņemšanu (turpmāk “Nolīgums”) un jo īpaši tā 19. panta 1. punktu un Apvienotās atpakaļuzņemšanas komitejas 2007. gada 25. jūlija reglamenta 6. panta 3. punktu,
            
            
               tā kā viens no Nolīgumā paredzētās atpakaļuzņemšanas procedūras elementiem ir intervija un saskaņā ar 9. panta 4. punktu tā būtu jārīko tad, ja pieprasījuma iesniedzēja puse atpakaļuzņemšanas pieprasījumam nevar pievienot nevienu no 2. un 3. pielikumā uzskaitītajiem dokumentiem,
            
            
               tā kā Komiteja 2009. gada 2. jūnijā pieņēma Apvienotās atpakaļuzņemšanas komitejas Ieteikumu Nr. 1 par atpakaļuzņemšanas pieprasījumiem, kuru dēļ nepieciešams rīkot intervijas (turpmāk “Ieteikums Nr. 1”),
            
            
               tā kā saskaņā ar Nolīguma 20. panta 1. punkta f) apakšpunktu īpašus pasākumus attiecībā uz termiņiem atbildei uz atpakaļuzņemšanas pieprasījumu var noteikt ar divpusējiem īstenošanas protokoliem,
            
            
               IR PIEŅĒMUSI ŠĀDU IETEIKUMU.
            
            
               1.Saskaņā ar 2. punktu Ieteikumam Nr. 1, ja intervijas sarīkošanas termiņš nav noteikts attiecīgos īstenošanas protokolos starp Krievijas Federāciju un ES dalībvalstīm, tam nevajadzētu pārsniegt 10 kalendārās dienas no dienas, kad saņemts atpakaļuzņemšanas pieprasījums, kā minēts 1. punktā Ieteikumam Nr. 1.
            
            
               2.Ja šā ieteikuma 1. punktā minētajā termiņā intervija netiek sarīkota vai ja persona neierodas uz interviju, tad pieprasījuma iesniedzēja valsts un pieprasījuma saņēmēja valsts veic nepieciešamo saziņu un rīkojas, lai nekavējoties sarīkotu interviju. 
            
            
               3.Ja intervijas sarīkošanai noteiktajā termiņā pieprasījuma iesniedzēja valsts paziņo pieprasījuma saņēmējai valsti, ka atliek personas ierašanos uz interviju, tad šā ieteikuma 1. punktā minētais termiņš vai, attiecīgā gadījumā, attiecīgajā īstenošanas protokolā paredzētais termiņš būtu jāpagarina līdz dienai, kas minēta paziņojumā.
            
            
               4.Intervijas sarīkošanas termiņam, ņemot vērā šā ieteikuma 3. punktā minētos apstākļus, nevajadzētu pārsniegt 60 kalendārās dienas no dienas, kad saņemts atpakaļuzņemšanas pieprasījums, ja vien lietas apstākļi nepamato to, ka intervija rīkojama vēlāk.
            
            
               Krievijas Federācijas vārdā 
                     Eiropas Savienības vārdā